b'\n_START_ARTICLE_\nHeinkel He 112\n_START_SECTION_\nRazpis\n_START_PARAGRAPH_\nLeta 1934 je nem\xc5\xa1ko ministrstvo za letalstvo RLM ( nem\xc5\xa1ko: Reichsluftfahrtministerium) objavilo razpis za novo lovsko letalo za Luftwaffe. Nanj so se odzvale \xc5\xa1tiri tovarne s svojimi projekti, Arado s Arado Ar 80, Focke Wulf s Focke Wulf Fw 159, BFW oziroma Messerschmitt s Messerschmitt Bf 109 in Heinkel s svojim He 112. V o\xc5\xbejem izboru sta kmalu ostala le slednja dva, ki sta oba dobila dodatno naro\xc4\x8dilo desetih novih prototipov z namenom dodatnih preizkusov. Zanimivo je, da je He 112 obetal ve\xc4\x8d, predvsem v smislu nadaljnjih razvojnih mo\xc5\xbenosti, vendar pa so se na RLM odlo\xc4\x8dili za Bf 109, ker naj bi bil Heinkel prezaposlen s proizvodnjo novega bombnika He 111. Kaj je pomenilo zmagati na razpisu pove podatek, da so izdelali vsega skupaj prek 30.000 letal Bf 109, ki je postal naj\xc5\xa1tevilnej\xc5\xa1e letalo Luftwaffe kdajkoli.\n_START_SECTION_\nV tujino\n_START_PARAGRAPH_\nSicer je Luftwaffe naro\xc4\x8dila 30 He 112 za vsak primer, \xc4\x8de bi bilo s Bf 109 kaj narobe, kar pa je bilo tudi vse in so nato pri tem letalu ostali brez doma\xc4\x8dih naro\xc4\x8dil. \xc5\xa0e od teh tridesetih so jih ve\xc4\x8dino kasneje prodali v \xc5\xa0panijo in Japonsko. So pa Heinklu dovolili, da letalo razvija naprej in poi\xc5\xa1\xc4\x8de sre\xc4\x8do z njim izven Nem\xc4\x8dije. Kjer pa tudi ni bilo posebnega uspeha, razen Romunov in Mad\xc5\xbearov letala ni hotel nih\xc4\x8de. \xc5\xa0e v Jugoslaviji in \xc5\xa0vici so se odlo\xc4\x8dili za konkuren\xc4\x8dni Bf 109 tik pred za\xc4\x8detkom vojne, ki je naposled prekinila vsako dejavnost z lovci in prisilila Heinkla k preusmeritvi na druge projekte.'